Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 217/10)

Teade avaldatakse kooskõlas komisjoni delegeeritud määruse (EL) 2019/33 (1) artikli 17 lõikega 5.

TEADE SELLISE STANDARDMUUDATUSE KOHTA, MILLEGA MUUDETAKSE KOONDDOKUMENTI

„ALELLA“

PDO-ES-A1423-AM04

Teate kuupäev: 3.4.2020

HEAKSKIIDETUD MUUDATUSE KIRJELDUS JA PÕHJUSED

1. Päritolunimetuse geograafilise piirkonna laienemine

Muudatus käsitleb piiritletud ala laiendamist, et hõlmata Santa Coloma de Grameneti omavalitsusüksus, ning sellega muudetakse tootespetsifikaadi punkti 6 ja koonddokumendi punkti 1.6.

Seetõttu käsitatakse seda standardmuudatusena, kuna see ei mõjuta päritolunimetuse nime ega muuda veinikategooriaid, samuti ei mõjuta see seost piirkonnaga ega piira kaubandust.

Põhjendused:

Santa Coloma de Grameneti omavalitsusüksus on esitanud taotluse arvata oma territoorium kaitstud päritolunimetuse „Alella“ reguleerimisalasse ja esitanud nõutava tehnilise dokumentatsiooni.

Esitatud aruandest nähtub, et selle omavalitsusüksuse mulla-, kliima- ja keskkonnatingimused on sarnased kui kaitstud päritolunimetuse „Alella“ praegusel piiritletud alal. Selle põhjuseks on asjaolu, et nad kuuluvad samasse geomorfoloogilisse süsteemi nagu Besóse ja Tordera jõe vahele jäävad Sierra de la Marina, San Mateo, Corredor ja Montnegre, mille aluspõhjakivim on graniit, mis lagunedes moodustab piirkonnale tüüpilise sauló pinnase.

Seetõttu kuulub Santa Coloma de Gramenet kaitstud päritolunimetusega „Alella“ veini ühtsesse looduslikku piirkonda.

Kuigi traditsiooniline viinamarjakasvatus oli sellest omavalitsusüksusest kadumas, on viimastel aastatel toimunud mõningane uuestisünd. Tähtsündmus on viinamarjakasvatuse pärandi taastamise projekt „Vinya d’en Sabateris“, mis algatati 2015. aastal. Üks näide selle kohta, et huvi viinamarjakasvatuse vastu on suurenenud, on Barcelona ülikooli, INCAVI (Kataloonia viinamarja- ja veiniinstituudi) ning Santa Coloma de Grameneti nõukogu – kaitstud päritolunimetuse „Alella“ toetusel – sõlmitud kokkulepe uurida, kas neli kohalikku viinamarjasorti sobivad keskkonnahoidlike kasvatusmeetodite jaoks.

Omavalitsusüksus ja selle projektiga seotud spetsialistid, kes taotlevad kaitstud päritolunimetuse „Alella“ kaitset, soovivad toodet võimalikult kiiresti turustada ning lisaks suurendada tootmises osalevate maatükkide ja viinamarjaistanduste arvu.

Lisaks on 5. märtsi 2020. aasta viinamarjakasvatuse ja veinivalmistamise seaduse 2/2020 kümnendas lisasättes linnalähedaste alade (nagu Santa Coloma de Grameneti omavalitsusüksus) kaitse rubriigis välja toodud Kataloonia haldusasutuse soov algatada linnalähedaste veinitootmispiirkondade kaitseks eriprojekt, et hoida ära linnastumise surve ja tagada viinamarjakasvatustraditsiooni järjepidevus.

KOONDDOKUMENT

1. Toote nimetus

Alella

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

3. Liköörvein

5. Kvaliteetvahuvein

8. Poolvahuvein

4. Veini(de) kirjeldus

Valge vein ja roosa vein

Valmistatud spetsifikaadi 6. jaos loetletud sortidest; valgete veinide valmistamiseks kasutatakse ainult valgeid sorte ja roosade veinide valmistamiseks kõiki sorte. Ebapiisava rõhu all saadud virret ei tohi mingil juhul kasutada kaitstud veinide tootmisel.

* Crianza veinide tegelik lenduvate hapete sisaldus ei tohi ületada 0,80 g/l.

* Maksimaalne väävlisisaldus on 250 mg/l, kui suhkrut on vähemalt 5 g/l.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10,5 Minimaalne üldhappesus (milliekvivalentides liitri kohta) Maksimaalne lenduvate hapete sisaldus (milliekvivalentides liitri kohta) 8,3 Maksimaalne vääveldioksiidi üldsisaldus (milligrammides liitri kohta) 200

Punane vein

Valmistatud punaste viinamarjade sortidest, mis on loetletud käesoleva spetsifikaadi 6. jaos. Ebapiisava rõhu all saadud virret ei tohi mingil juhul kasutada kaitstud veinide tootmisel.

* Tegelik lenduvate hapete piirmäär võib suureneda 0,06 g/l iga alkoholiühiku kohta, mis ületab 11 mahuprotsenti, ja iga laagerdumisaasta kohta kuni 0,9 grammini liitri kohta.

* Maksimaalne väävlisisaldus on 200 mg/l, kui suhkrut on vähemalt 5 g/l.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus (milliekvivalentides liitri kohta) Maksimaalne lenduvate hapete sisaldus (milliekvivalentides liitri kohta) 11,7 Maksimaalne vääveldioksiidi üldsisaldus (milligrammides liitri kohta) 150

Liköörvein

Rancio: valmistatud sortidest ’Garnacha Blanca’ ja ’Macabeo’ või ’Garnacha Negra’. Veini valmistatakse, valgetest veinidest, mille minimaalne suhkrusisaldus on 14 Brixi kraadi, oksüdatiivse laagerdumise teel tammepuust mahutites. Oksüdatiivseks laagerdumiseks kasutatakse sol y serena meetodit (kus vein on päeval päikese käes ja öösel jahedamal temperatuuril) ning veini hoitakse tammevaatides vähemalt aasta.

Mistela: valmistatakse kõigist valgetest viinamarjasortidest. Selle tootmisel eraldatakse vabalt jooksev virre ja seejärel filtreeritakse vein viivitamata. Seejärel lisatakse veinialkohol ja segatakse.

Naturaalne magus vein: valmistatakse suure suhkrusisaldusega – üle 250 g/l – ja osaliselt kääritatud virdest.

* Maksimaalne väävlisisaldus on 200 mg/l, kui suhkrut on vähemalt 5 g/l.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 15 Minimaalne üldhappesus (milliekvivalentides liitri kohta) Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta) 150

Kvaliteetvahuvein

Toodetakse heakskiidetud sortidest traditsioonilisel meetodil järelkääritamisega pudelis. Minimaalne ülerõhk on 3,5 baari ja laagerdumisaeg alates teisesest kääritamisest kuni sette eemaldamiseni on üheksa kuud.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10,8 Minimaalne üldhappesus (milliekvivalentides liitri kohta) Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta)

Poolvahuvein

Toodetakse kõigist punastest ja valgetest sortidest. Osa veini enda käärimise käigus tekkivast karboniseerimisest säilitatakse tootmisprotsessi ajal.

* Maksimaalne väävlisisaldus on 250 mg/l, kui valges või roosas veinis on suhkrut vähemalt 5 g/l. Punase veini puhul on piirmäärad vastavalt 150 ja 200.

* Endogeense süsinikdioksiidi lahustumisest tekkiv ülerõhk temperatuuril 20 °C vahemikus 1–2,5 baari.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10,5 Minimaalne üldhappesus (milliekvivalentides liitri kohta) Maksimaalne lenduvate hapete sisaldus (milliekvivalentides liitri kohta) Maksimaalne vääveldioksiidi üldsisaldus (milligrammides liitri kohta) 200

5. Veinivalmistustavad

a. Peamised veinivalmistustavad

Viljelustavad

Et tagada veinide parim kvaliteet ning maitse- ja lõhnabukett, tuleb viinapuid kujundada järgmiselt:

a) traditsiooniliselt, kasutades goblet-lõikamismeetodit, kus viinapuul on kaks punga ja üks pime pung;

b) viinapuude sidumine ja eraldamine toestussüsteemide abil.

Niisutamiseks peab olema antud luba ning niisutada võib ainult selleks, et parandada viinamarja kvaliteeti, alkoholisisaldust ja happesust. Viinapuude kasvualasid võib veega uuesti tasakaalustada, kui pinnase veevarustus ja viinapuuistanduse ökoloogilised tingimused seda nõuavad.

Peamised veinivalmistustavad

Viinamarjad tuleb koristada väga hoolikalt ja kaitstud päritolunimetusega veinide valmistamiseks võib kasutada ainult terveid viinamarju, mis on piisavalt küpsed, et saada veine, mille minimaalne naturaalne alkoholisisaldus on vähemalt 9,5 mahuprotsenti. Koristatud viinamarjad tuleb võimalikult kiiresti transportida, kasutades meetodeid, mis tagavad nende kvaliteedi säilimise.

b. Maksimaalne saagikus

Valged sordid

12 000 kilogrammi viinamarju hektari kohta

Valged sordid

78 hektoliitrit hektari kohta

Punased sordid

10 000 kilogrammi viinamarju hektari kohta

Punased sordid

60 hektoliitrit hektari kohta

6. Määratletud geograafiline piirkond

— Alella

— Arenys de Mar

— Arenys de Munt

— Argentona

— Badalona

— Cabrera de Mar

— Cabrils

— Calella

— El Masnou

— Granollers

— La Roca del Vallès

— Llinars del Vallès

— Montgat

— Montornès del Vallès

— Martorelles

— Mataró

— Òrrius

— Premià de Dalt

— Premià de Mar

— Sant Cebrià de Vallalta

— Sant Fost de Campsentelles

— Sant Iscle de Villalta

— Sant Pol de Mar

— Santa Coloma de Gramenet

— Santa Maria de Martorelles

— Teià

— Tiana

— Vilanova del Vallès

— Vilassar de Dalt

— Vilassar de Mar

— Vallromanes

7. Peamised veiniviinamarjasordid

’GARNACHA TINTA’

’SYRAH’

’XARELLO – PANSA BLANCA’

8. Seos(t)e kirjeldus

Vein

Kohalik pinnase tüüp on graniidist aluspinnas, millel on jäljed merest. Pinnakihi moodustavad väikesed kivikesed. Muld laseb hästi vett läbi ning see tähendab, et viinapuud peavad ajama juured sügavale, et leida vett ja kohalikust pinnasest saadavaid toitaineid. Tegelikult põhjustab see asjaolu viinapuudele kerget „stressi“, mis hea kontrolli korral aitab reguleerida viinamarjade tootmist viinapuu kohta. Rannikul toodetud veinid erinevad sisemaal toodetud veinidest selle poolest, et sisemaaveinid on happelisemad.

Liköörvein

Nende veinide tootmisel kasutatav oksüdatiivne laagerdumine annab KPNile iseloomulikud omadused, kuna sol y serena protsess toob esile mineraalsed ja mere nüansid..

Kvaliteetvahuvein

Nendele veinidele on iseloomulik see, et nende tootmisel kasutatakse piirkonnale omaseid viinamarjasorte ja ka klassikalisemaid sorte. Kaitstud päritolunimetusega „Alella“ veinidele on omane kohalikust pinnasest tulenev mineraalsus, mida kaitstud päritolunimetusega „Cava“ veinides ei leidu, kuigi seal toodetakse vahuveine, kasutades samu viinamarjasorte nagu kaitstud päritolunimetuse „Alella“ puhul. Nendest kahest piirkonnast pärit kvaliteetvahuveinide degusteerimisel võib KPNiga „Alella“ veini ära tunda ennekõike selle elegantse kibeda ja tsitruselise järelmaitse järgi, mille elegantsus toob meelde rohelised mandlid. Veinide ühisnimetaja on tootmismeetodist sõltumata nende mineraalsus.

9. Muud olulised tingimused (pakendamine, märgistamine, muud nõuded)

Õigusraamistik:

liikmesriigi õigusaktid

Lisatingimuse liik:

pakendamine piiritletud geograafilises piirkonnas

Tingimuse kirjeldus:

kaitstud päritolunimetusega „Alella“ veine tuleks villida registreeritud villimiskeldrites, et hõlbustada jälgitavust ja säilitada lõpptoote kvaliteet.

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus:

märgistel peab olema garantiipitser.

Nimetust „Alella“ tähistavate tähemärkide kõrgus võib olla kuni 4 mm või pool sõnade „Denominación de Origen“ tähemärkide kõrgusest.

Selleks et veine saaks seostada viinamarjakasvataja või veinivaldusega, peavad veinid pärinema sama viinamarjakasvataja kasvatatud või veinivalduses registreeritud viinapuuistandustest ning olema valmistatud eranditult viinamarjakasvataja viinamarjadest ja tema veinivalduses.

Link tootespetsifikaadile

http://ves.cat/eqCL

(1) ELT L 9, 11.1.2019, lk 2.